b'\n_START_ARTICLE_\nPete Doherty\n_START_SECTION_\nOtro\xc5\xa1tvo\n_START_PARAGRAPH_\nPeter Doherty se je rodil v Hexhamu, Anglija, kot drugi od treh otrok ruske Judinje Jacqueline in Petra Johna Doherty, irskega Angle\xc5\xbea. Srednjo \xc5\xa1olo je kon\xc4\x8dal z visoko nadpovpre\xc4\x8dnimi rezultati in pri \xc5\xa1estnajstih letih osvojil \xc5\xa1olsko tekmovanje v pisanju poezije. Po kon\xc4\x8dani srednji \xc5\xa1oli se je preselil k svoji babici v London - kamor pravi, ga je vlekla usoda - in delal kot kopalec grobov. Obiskoval je Univerzo v Londonu, kjer je \xc5\xa1tudiral angle\xc5\xa1ko literaturo, a po enem letu \xc5\xa1tudija obupal. V tem \xc4\x8dasu je spoznal leto starej\xc5\xa1ega Carla Bar\xc3\xa2ta in skupaj sta se preselila v londonsko stanovanje.\n_START_SECTION_\nThe Libertines\n_START_PARAGRAPH_\nDoherty in Bar\xc3\xa2t sta skupino The Libertines ustanovila v poznih devetdesetih, prvi ve\xc4\x8dji uspeh pa ni pri\xc5\xa1el vse do leta 2002 in izdaje prvega albuma Up The Bracket, ki ga mnogi kritiki pri\xc5\xa1tevajo med najpomembnej\xc5\xa1e albume 21. stoletja. Skupina je dosegla razmeroma velik komercialni uspeh in si med zvestimi obo\xc5\xbeevalci prislu\xc5\xbeila kultni status, njihovi koncerti so namre\xc4\x8d nemalokrat potekali kar v stanovanju Bar\xc3\xa2ta in Dohertyja. Predvsem slednji je bil med glasbenimi kritiki pogosto ozna\xc4\x8den za najbolj obetavnega pisca svoje generacije. Ve\xc4\x8dji del uspeha skupine lahko pripi\xc5\xa1emo turbulentnim prijateljstvom med Dohertyjem in Bar\xc3\xa2tom, ki je bilo nemalokrat na meji med ljubeznijo in sovra\xc5\xa1tvom. Roger Sargent, uradni fotograf skupine, je njun odnos opisal kot "prvo ljubezen in vse ljubosumje in obsesivnost, ki jo spremlja". "Med njima obstaja vez, intelektualna in duhovna, kakr\xc5\xa1ne \xc5\xa1e nisem videl ... v\xc4\x8dasih pomisli\xc5\xa1, zakaj zaboga si ne najameta sobe?"Navkljub priznanju v glasbenem svetu se je Doherty vedno bolj pogosto zatekal k drogam, kar je vodilo do nesporazumov v skupini. Predvsem vihrav je bilo njegov odnos z Bar\xc3\xa2tom, kateremu je leta 2003 oropal novo stanovanje in bil zato obsojen na 6 mesecev zapora. Kazen je bila kasneje zmanj\xc5\xa1ana na 2 meseca, ob prihodu iz londonskega zapora ga je pri\xc4\x8dakal sam Bar\xc3\xa2t, spori so bili pozabljeni in skupina je nadaljevala s snemanjem drugega albuma._NEWLINE_Doherty je svojo odvisnost od heroina in crack kokaina posku\xc5\xa1al ozdraviti z obiski razli\xc4\x8dnih rehabilitacijskih centrov, a brez trajnega uspeha. Tako je bil med postprodukcijo drugega albuma prisiljen zapustiti skupino. The Libertines so brez njegove prisotnosti zaradi pogodbenih obveznosti \xc5\xa1e igrali na nekaj koncertih in festivalih, nato pa kon\xc4\x8dno razpadli leta 2004._NEWLINE_Skozi leta so se vrstila namigovanja o morebitni ponovni zdru\xc5\xbeitvi, ki je bila ote\xc5\xbeena predvsem zaradi zapletenega odnosa med frontmenoma, Dohertyjem in Bar\xc3\xa2tom. Avgusta 2010 so se vendarle zdru\xc5\xbeili na festivalu Reading in Leeds, njihov nastop pa je bil pozitivno sprejet tako s strani glasbenih kritikov kot obo\xc5\xbeevalcev.\n_START_SECTION_\nBabyshambles\n_START_PARAGRAPH_\nDoherty je proti koncu svojega delovanja v The Libertines ustanovil novo skupino Babyshambles. Izdali so dva abuma, njihove turneje pa so bile nemalokrat prekinjene ali odpovedane zaradi Dohertyjeve odvisnosti. Avgusta 2006 so Babyshambles podpisali pogodbo z eno izmed vodilnih britanskih glasbenih zalo\xc5\xbeb, Parlophone. Skupina je skozi leta pogostokrat zamenjala zasedbo, trenutno jo sestavljajo Doherty, basist Drew McConnell, kitarist Mick Whitnall in bobnar Danny Goffey. Namigovanja ka\xc5\xbeejo, da bodo v letu 2012 po petih letih ponovno izdali nov album.\n_START_SECTION_\nSolo kariera\n_START_PARAGRAPH_\n16. marca 2009 je Doherty izdal svoj prvi solisti\xc4\x8dni album z naslovom Grace/Watelands, ki je v celoti vseboval akusti\xc4\x8dne skladbe in bil zato ra\xc4\x8dunalni\xc5\xa1ko skoraj neobdelan. Prvi single iz albuma, imenovan The Last Of The English Roses, je izzval pozitivne reakcije kritikov, Doherty pa je bil na nagradah NME-ja imenovan za najbolj\xc5\xa1ega solisti\xc4\x8dnega izvajalca leta.\n_START_SECTION_\nVplivi\n_START_PARAGRAPH_\nDoherty je kot svoja najljub\xc5\xa1a literarna dela imenoval Orwellovo znanstveno fantastiko 1984, Brighton Rock avtorja Grahama Greenea, Our Lady of the Flowers avtorja Jeana Geneta, Flowers of Evil avtorja Charlesa Baudelaira in vsa dela Oscarja Wilda, med ve\xc4\x8dje vplive pa pri\xc5\xa1teva tudi Emily Dickinson in Tonyja Hancocka. Na njegovo glasbeno ustvarjanje so med drugim vplivali The Smiths, The Clash, The Stone Roses, The Beatles in The La\xe2\x80\x98s.\n_START_SECTION_\nDru\xc5\xbeina in zasebno \xc5\xbeivljenje\n_START_PARAGRAPH_\nDoherty ima starej\xc5\xa1o sestro Amy-Jo in mlaj\xc5\xa1o sestro Emily. Njegova mati Jacqueline Doherty je delala kot medicinska sestra, o\xc4\x8de Peter John pa kot oficir v vojski. Slednji je v letu 2005 naznanil, da s sinom ne bo spregovoril, dokler ne preneha z jemanjem drog. Bolj ali manj neuspe\xc5\xa1no je Doherty obiskoval \xc5\xa1tevilne rehabilitacijske klinike po vsem svetu in ve\xc4\x8dkrat priznal, da \xe2\x80\x98tak\xc5\xa1ne odvisnosti ne bi \xc5\xbeelel niti svojemu najhuj\xc5\xa1emu sovra\xc5\xbeniku\xe2\x80\x98._NEWLINE_Njegova prepoznavnost v medijih je strmo narasla v letu 2005, predvsem zaradi turbolentnega razmerja z manekenko Kate Moss, leta 2007 sta se zaro\xc4\x8dila, a se \xc5\xa1e isto leto tudi raz\xc5\xa1la. Oktobra 2007 je sledilo kraj\xc5\xa1e razmerje z manekenko Irino Lazareanu. Leta 2003 se je Dohertyju rodil sin Astile. V pogovoru za britanski tabloid Daily Mail je priznal, da zaradi svoje odvisnosti sku\xc5\xa1a ostati stran od sinovih o\xc4\x8di. Od leta 2008 naj bi bil kljub temu redno v stiku. Doherty trenutno \xc5\xbeivi v Parizu, kjer naj bi snemal svoj drugi solisti\xc4\x8dni album.'